АҞӘА, нанҳәа 23 - Sputnik. Урыстәыла атәылахьчара аминистр Сергеи Шоигу Аԥсны Аҳәынҭқарра Урыстәылатәи Афедерациа аҩызеи астратегиатә партниори ауп Кавказ аахыҵ аҿтәи арегион аҿы иҳәеи, абри атәы аанацҳауеит РИА Новости.
Урыстәыла атәылахьчара аминистр амҽыша аԥснытәи иколлега Владимир Ануеи иареи аилацәажәара мҩаԥыргеит афорум "Арра-2020" аҳәаа иҭагӡаны.
Шоигу иазгәеиҭеит Урыстәылатәи Афедерациа Аԥсны Аҳәынҭқарра ганрацәалатәи ацхыраара шанаҭо арратә шәарҭадареи аҳәынҭқарратә ҿиареи рҿы.
"Аԥсны - Алада Кавказ иҟоу ҳҩызеи ҳастратегиатә партниори ауп. Шәтәыла ахадара илнахыз арра-политикатә мҩа Урыстәылеи иареи рырбџьармчқәа рганахьала русеицура амҽхак арҭбаауеит. Ҳара ганрацәалатәи ацхыраара Аԥсны ишаҳҭац иаҳҭоит арратә шәарҭадареи аҳәынҭқарратә ҿиареи рзы", - иҳәеит Урыстәыла атәылахьчара аминистр.
Иара иажәақәа рыла, аҩҳәынҭқаррак еицырзеиԥшу атәылахьчаратә ҵакыра еиҿыркаауеит, уи иахәҭа хаданы иҟоуп Аԥсны иҟоу еицеиԥшу аурыс арратә база. Урыстәыла наҟ-наҟгьы арра иазынархоу анормативтә база еиҳа-еиҳа арҿиара, Аԥсни Урыстәылеи рырратәи рырра-техникатәи усеицура арҭбаара, ирыбжьарҵаз аиқәшаҳаҭрақәа аԥсҭазаара раларҵәара агәы иҭоуп.
Аминистр иаҵишьит Урыстәылеи Аԥсни агәыларатә, аиҩызаратә, апартниортә еизыҟазаашьақәа ишеидырҳәало.
"Ҳара ҳаизыҟазаашьақәа еилкаауп, урҭ зеиԥшроу зегьы ирдыруеит. Ҳара ҳпартниорцәоуп, ҳаигәылацәоуп, ҳаиҩызцәоуп. Убри ҳаԥшны ауп ҳусура шышьақәҳаргыло. Иахьатәи ацәыргақәҵа, арратә хәмаррақәа, зыҟны аруаа рҟазара аадырԥшуа, арегион аҿы ашәарҭадара ашьақәырӷәӷәара иацхраап ҳәа сгәы иаанагоит", - иҳәеит аминистр.
Аҩганк русеицура иахырхарҭа хаданы иҟоуп Аԥсны арбџьармчқәа рзы арратә кадрқәа реиҵааӡара.
Аиҿцәажәарақәа раан иара убас ирылацәажәан Урыстәылеи Аԥсни рырратә усбарҭақәа рыбжьара аусеицура аплан риашарақәак алагалара, урҭ рахьтә усмҩаԥгатәқәак акоронавирустә инфекциа иахҟьаны иаахьаанкылаз инамаданы.
"Аепидемиологиатә ҭагылазаашьа уадаҩ иахҟьаны ҳминистррақәа рыбжьара 2020 шықәсазы иазгәаҭаны иҟаз аусмҩаԥгатәқәа рыхәҭак ҟаҵамызт. Убри азы ҳусеицура аплан риашарақәак алагалатәуп, уи анагӡара аҿҳәара ҿыцқәа ирызхәыцтәуп", - иҳәеит Шоигу.
Аԥсны Арбџьармчқәа ркоманда раԥхьаӡа акәны Урыстәыла имҩаԥысуа Жәларбжьаратәи арратә хәмаррақәа ирылахәуп. Урҭ аицлабрақәа ԥшьба рҟны иқәгылараны иҟоуп: "Атанктә биатлон", "Абџьар азҟаза", "Адәынтәи ахәыҟаҵара", "Ишәарҭоу араион", иара убас амилаҭтә культурқәа рфестиваль "Амилаҭқәа реиҩызара" рҟны.
Иара убас шәаԥхьар ҟалоит: